El Col·legi Joan XXIII de Burjassot celebra la VI Setmana STEM
2025-07-24

Durant el mes d’abril, el Col·legi Joan XXIII de Burjassot celebrava la seua VI Setmana STEM (Science, Technology, Engineering, Matemathics), enguany inclosa dins del Projecte PIIE “Disciplines STEM, el futur al teu abast”. Una cita, tal com han assenyalat des del centre, clau per a promoure la ciència, la tecnologia, l’enginyeria i les matemàtiques entre l’alumnat.

La inauguració oficial va estar presidida per l’alcalde de Burjassot, Rafa García, acompanyat per membres de la Corporació Municipal, i, el 9 d’abril, es procedia també a la inauguració de l’exposició de projectes de Biologia i Geologia, Física i Química, Tecnologia i Digitalització, Matemàtiques i Programació, un acte que va comptar amb la participació de destacats ponents, com Ovidio Barceló, especialista en Solucions Educatives de Microsoft Western Europe; David Expósito, exalumne i doctor en Medicina per la UV i Juan José Jiménez, també exalumne, mèdic cardiòleg format a l’Hospital Universitari de València.

Les disciplines STEM són hui fonamentals en tots els àmbits professionals, des de la medicina fins a la sostenibilitat, passant per la intel·ligència artificial o el disseny. En este context, el Col·legi Joan XXIII assumeix amb entusiasme la missió de fomentar estes vocacions des d’edats primerenques.

Durant la jornada inaugural també es van entregar els premis del VIII Concurs de Fotografia Matemàtica “Perspectiva i Profunditat”, amb Claudia Subiela Castillo, Lara García López i Daniella Nieto com a guanyadores en les seues respectives categories.

Un dels moments més enriquidors va ser la visita de l’alumnat de 6é de Primària, guiats pels seus companys d’ESO i Batxillerat, els qui van actuar com a divulgadors científics. Esta interacció va fomentar l’aprenentatge entre iguals i va despertar l’interés per la investigació i el treball col·laboratiu.

A més, com a centre compromés amb la igualtat, també es va dur a terme la celebració del Dia Internacional de la Dona i la Xiqueta en la Ciència, sota el lema “El poder d’elles: inspirant generacions”, amb l’objectiu de visibilitzar el paper de les dones en les àrees STEM i generar referents femenins per a les noves generacions.

Una vegada més, esta Setmana STEM ha demostrat el compromís del Col·legi Joan XXIII amb una educació innovadora, integradora i orientada al futur.